ועדת הכנסת, כנסת 17, פרוטוקול מספר 30, 2006-07-25 12:30

רוחמה אברהם-בלילא: שלום, אני פותחת את ישיבת הוועדה.

רוחמה אברהם-בלילא: התכנסנו כאן להביא לידי החלטה שתי הצעות החוק שהונחו לפנינו הבוקר.

רוחמה אברהם-בלילא: אין עוררין על העובדה שהמצב בצפון הוא קשה, ואנחנו כממשלה וככנסת נדרשים לתת פתרון שיהיה טוב גם לטווח הקצר וגם לטווח הארוך.

רוחמה אברהם-בלילא: בדקנו את הסוגיה הזאת, ומצאנו תוך כי שום ממשלה לא נתנה מענה תוך כדי לחימה.

גדעון סער: מתי היה מצב כזה

אחמד טיבי: פרס אמר מלחמה ולא לחימה.

רוחמה אברהם-בלילא: אני גם אומרת מלחמה.

רוחמה אברהם-בלילא: הפתרונות ניתנו תמיד לאחר סיום המלחמה.

רוחמה אברהם-בלילא: נמצאים כרגע צוותים של מס רכוש ואחרים כדי לתת מענה מיידי לאנשים שנמצאים במצוקה.

רוחמה אברהם-בלילא: יחד עם זאת, עדיין יש שתי סוגיות שנמצאות כרגע על שולחן הדיונים: שיפוי מעסיקים ופתרון לעובדים עצמם.

רוחמה אברהם-בלילא: שני הנושאים האלה צריכים להגיע לידי פתרון נכון.

רוחמה אברהם-בלילא: אני רוצה להעביר את רשות הדיבור למציע, חה"כ עמי איילון.

צבי הנדל: תדווח לנו על ההסכמות.

עמיחי אילון: היו לי שיחות בשעה האחרונה עם שר האוצר, עופר עיני, נציגי המעסיקים, שרגא בראש, ועם יו"ר הכנסת, רוחמה אברהם ואביגדור יצחקי, מפקד הקואליציה.

עמיחי אילון: הראשון שהייתי חייב להגיע איתו להסכמות הוא יורי שטרן, משום שהצעת החוק היא של שנינו.

עמיחי אילון: על דעת כולם אני מבקש את הדברים הבאים.

עמיחי אילון: שר האוצר הבטיח שהוא יושב החל מהיום בשעה 15:30 אחר הצוהריים ובימיים הקרובים, והוא יגיע להסכמות עוד השבוע, לפני כניסת השבת של יום שישי.

עמיחי אילון: במידה והם לא יגיעו להסכמות, למצב שבו גם ההסתדרות, גם המעסיקים וגם האוצר אומרים שהם הגיעו להסכמה, על דעת יו"ר הכנסת ועל דעת יו"ר ועדת הכנסת, ועדת הכנסת תתכנס על מנת לתת את הפטור ביום ראשון בבוקר, והמליאה תתכנס על מנת להעביר את זה בשלוש קריאות חקיקה מהירה.

מאיר פרוש: מה קורה עם החוק של הממשלה:

עמיחי אילון: שני החוקים הם אותו דבר.

עמיחי אילון: הם משולבים זה בזה.

עמיחי אילון: שני החוקים ייכנסו לאותו מהלך מהיר.

עמיחי אילון: הדיונים כרגע הם על שני החוקים יחד.

עמיחי אילון: הצעת החוק של הממשלה עוסקת בכל מכלול ההגנה על העובדים.

עמיחי אילון: הצעת החוק שלי מוסיפה שני אלמנטים מרכזיים, חובת תשלום שכר ושיפוי מעסיקים.

עמיחי אילון: שתי ההצעות האלה הם מכלול אחד, שבו אנחנו צריכים לתת תשובות להרבה מאוד אנשים, שנמצאים במצוקה ושהכנסת צריכה לתת להם תשובות.

עמיחי אילון: שתי ההצעות האלה ממתינות כרגע לסיכומים בין ההסתדרות, המעסיקים והאוצר.

עמיחי אילון: אם הסיכומים האלה יהיו, כולנו צריכים לברך עליהם ולעסוק אחר כך בנושא החקיקה, באותם מקרים עתידיים שבהם הכרזה על מצב מיוחד תחייב את כל המכלול שאנחנו מדברים עליו עכשיו.

עמיחי אילון: כרגע מה שמעניין אותנו, זה לתת תשובה להרבה מאוד אזרחים שלא מקבלים תשובות.

עמיחי אילון: הדרף המהירה ביותר היא לא להרגיז אף אחד ולתת לאוצר, למעסיקים ולהסתדרות את כל הזמן שהם צריכים, היומיים הקרובים נראים לי זמן ראוי.

רוחמה אברהם-בלילא: אני לא רוצה לפתוח את הנושא לדיון, אבל אני אאפשר לכל חה"כ לומר משפט או שניים.

רוחמה אברהם-בלילא: אני חושבת, שגם אם הצעת החוק הממשלתית מתעכבת בעקבות הצעת החוק הפרטית של חה"כ איילון, אנחנו מנסים לשלב את שתי הצעות החוק הללו כדי שיינתן פתרון גם למעסיקים וגם לעובדים.

רוחמה אברהם-בלילא: מכאן צריך לצאת מסר שהבית הזה מאוחד.

רוחמה אברהם-בלילא: אם מבקשים זמן עד סוף השבוע הזה, זה בסדר.

רוחמה אברהם-בלילא: הרי יש כבר הסכמה של יו"ר הכנסת והסכמה שלי, שאם עד סוף השבוע לא יגיעו להסכמות כאלה ואחרות, ועדת הכנסת תתכנס ואנחנו ניתן פטור מחובת הנחה גם להצעת החוק הממשלתית וגם להצעתו של חה"כ איילון.

רוחמה אברהם-בלילא: מכאן ייצא מסר לעם בישראל, שהכנסת כולה רוצה לפתור את העניין הזה על הצד הטוב ביותר בפרק זמן שהוא לא ארוך.

אסתרינה טרטמן: הסיכום שהתקבל, למרות דבריו של חה"כ איילון, נעשה בצורה לא תקינה ולא הוגנת.

אסתרינה טרטמן: אנשים אולי לא נתנו את דעתם לכך, וזאת הסיבה היחידה שאני מדברת בנוחות.

אסתרינה טרטמן: הצעת החוק הזאת היא הצעת החוק של חה"כ יורי שטרן כמציע לצדו של עמי איילון.

אסתרינה טרטמן: החלטה וההסכמה שנפלה בתוך הקואליציה נראית לי תופעה של כפייה קואליציונית, בלי שום ביטוי של חה"כ שטרן.

אסתרינה טרטמן: לצערי, וקשה לי מאוד לומר את זה, נראה לי שנעשה כאן ניצול מכוער של העובדה שיורי שטרן לא נמצא כאן.

יעקב מרגי: נראה לי שאת מנצלת את זה.

יעקב מרגי: תתנגדו.

אסתרינה טרטמן: לא היו שותפים מטעמו לקבלת ההחלטה.

אסתרינה טרטמן: התהליך הזה נעשה בצורה קואליציונית מובהקת.

אסתרינה טרטמן: הדבר הזה הוא לא ראוי.

אסתרינה טרטמן: דיברנו עם חה"כ שטרן.

אסתרינה טרטמן: הוא לא הסכים לשיטה, אבל לא היתה לו דרך לבטא את עצמו.

מגלי והבה: עמי, האם אתה מקשיב למה שהיא אומר.

מגלי והבה: היא עושה אותך כלא דובר אמת.

אסתרינה טרטמן: אני לא עשיתי אותו כלא דובר אמת.

אסתרינה טרטמן: השיחה עם חה"כ יורי שטרן נעשתה אחר שההחלטה התקבלה.

אסתרינה טרטמן: הדבר הזה עמד בפניו כעובדה מוגדרת.

אסתרינה טרטמן: אני יודעת שהתקנון מאפשר לנו לדרוש הצבעה בתור מצביע שני.

אסתרינה טרטמן: אנחנו יודעים שיש פה המרה קואליציונית.

אסתרינה טרטמן: יכול להיות שהדבר שהתקבל היה מקובל עלינו.

אסתרינה טרטמן: אני לא פוסלת על הסף את ההחלטה, אני פוסלת את השיטה.

אסתרינה טרטמן: אני מבקשת שלהבא, כאשר ישנם שני מציעים, מן הראוי, ההגינות, הצדק והיושר שיהיה ביטוי לשני המציעים.

עמיחי אילון: אני התניתי את כל הסיכומים עם האוצר, עם יו"ר הכנסת וכל השאר, בהסכמתו של יורי שטרן.

אסתרינה טרטמן: הרבה יותר פשוט שמישהו מטעמו יהיה נוכח.

עמיחי אילון: הצעת החוק הזאת היא של יורי שטרן ושלי.

עמיחי אילון: אני לקחתי על עצמי לייצג את יורי שטרן בדיון הזה, בלי שום קשר לאופוזיציה או קואליציה.

עמיחי אילון: התניתי את הסיכום, בזה שאני אצליח לשכנע את יורי שטרן.

עמיחי אילון: אם יורי שטרן לא יסכים, כל הסיפור שלי לא רלוונטי.

קולט אביטל: גברתי היו"ר, אנחנו שמענו את דברייך.

קולט אביטל: אנחנו מקבלים את זה, גם כי זאת עמדתו של חה"כ איילון.

קולט אביטל: אני רוצה שנרשום לפנינו, שהדבר הזה יהיה כרוך באמירה מפורשת שלך, שאנחנו לא נתכנס ביום ראשון שוב כדי לשמוע שזה נדחה בעוד שבוע.

קולט אביטל: המועד האחרון במידה והממשלה לא הגיעה לסיכום בין כל הגורמים עד יום שישי, הוא יום ראשון.

קולט אביטל: יום ראשון מחייב אותנו.

מאיר פרוש: אם חה"כ איילון מציג בפנינו את הנתונים כפי שהם ואומר כי ייתכן ויגיעו להסכמות, ודאי שזה עדיף על חקיקה שאנחנו לא יודעים איך היא תסתיים.

מאיר פרוש: צריכים לקבל את הסיכום שהוא מציע, שמקבל ביטוי גם בדבריה של יו"ר הוועדה.

מאיר פרוש: כולם צריכים ללמוד גם ממה שקרה פה.

מאיר פרוש: אלמלא ההתעקשות של חה"כ איילון יחד עם חברים נוספים בוועדה, שעמדו על כך ודרשו שיצביעו ויתנו פטור מחובת הנחה להצעת החוק של חה"כ עמי איילון, הממשלה לא היתה מתקדמת.

מאיר פרוש: אם היא מתקדמת, זה הודות להתעקשות של חברי הכנסת.

מאיר פרוש: הקואליציה צריכה לזכור את זה.

רוחמה אברהם-בלילא: אני רוצה לציין, כי הסיכום הזה במקרה שבו אנחנו רוצים לפתור מקרים שהם מאוד דחופים, יכול לתת מענה מיידי לאותם אנשים.

רוחמה אברהם-בלילא: בחקיקה, אפשר רק למשוך את הזמן.

רוחמה אברהם-בלילא: לכן, סברתי שנכון וראוי להגיע לסיכום הזה ולא לחכות לחקיקה, כמו במקרה של ענבי זמן.

דוד אזולאי: ככה זה נראה שממשלה גוררת רגליים ולא יוזמת חקיקה וממתינה ליוזמות פרטיות.

דוד אזולאי: היו"ר אמרה שמכאן צריך להעביר מסר לעם.

דוד אזולאי: אני מציע, שקודם כל נעביר מסר לממשלה, שלא תיגרר, שתתחיל ליזום פתרונות ולא תחכה שיבואו לכאן יוזמות פרטיות.

דוד אזולאי: היוזמה צריכה לצאת מהממשלה, לתת פתרונות לאותם האנשים היושבים במקלטים מאימת הטילים, ולא להמתין לכל מיני הצעות, שאחר כך צריך לנהל עליהם משא ומתן.

גדעון סער: בשורה התחתונה, אני מקבל את הצעת חה"כ איילון, גם לנוכח העובדה שהושווה מעמדן של ההצעה הממשלתית וההצעה הפרטית, וגם לנוכח התחייבות שלך ושל יו"ר הכנסת.

גדעון סער: אני רוצה לומר משהו למי שאומר, שחקיקה זאת משיכה של זמן.

גדעון סער: בבוקר קראתי עיתון, והבנתי שהממשלה מתכוונת להביא לאישור הכנסת הצעת חוק בשלוש קריאות ביום אחד.

גדעון סער: אחר כך שמעתי את אותם דברים מצד יו"ר הכנסת על במת הכנסת.

גדעון סער: זה היה לפני שעה קלה.

גדעון סער: אז לא היה מדובר במשיכת זמן.

גדעון סער: אז היה מדובר בדבר שאפשר לעשות אותו תוך שעות ספורות, באותה יממה.

גדעון סער: אינני חושב שהדבר השתנה.

גדעון סער: גם עכשיו יכולנו לחוקק את החוק בכל הקריאות הנדרשות ביום אחד.

גדעון סער: בסוף, לא תעבור היום ההצעה אפילו בקריאה אחת.

גדעון סער: זה נראה רע.

גדעון סער: ועדת הכנסת התכנסה היום פעמיים.

גדעון סער: זה לא לכבודה של הכנסת.

קריאה: הועלנו.

גדעון סער: הועלנו במובן זה שהממשלה הואצה להיכנס לנתיב, שהיא שבועיים לא נמצאת בו.

גדעון סער: אנחנו כחברי כנסת לא צריכים להסס להשתמש בסמכויות שיש לבית הזה.

גדעון סער: הסמכות הראשונה, היא סמכות החקיקה.

גדעון סער: אותו מעשה חקיקה ישמש בסופו של דבר לא רק למשבר הנוכחי, אלא גם למשברים עתידיים, למרות שאנחנו תמיד מקווים שלא יהיו משברים עתידיים.

גדעון סער: חוק כזה יקבע את הדברים ברמה הנורמטיבית.

גדעון סער: זה תפקידנו.

ראובן ריבלין: אני מברך את חה"כ איילון.

ראובן ריבלין: אני חושב, שהוא הסכים להצעה מאוד נכונה.

ראובן ריבלין: הדברים האלה אינם פשוטים.

ראובן ריבלין: כל הגורמים במשק מעורבים כאן, ורצוי שהדברים האלה יתקבלו בהסכמה.

ראובן ריבלין: כמובן שהסכמה כזאת צריכה לבוא מתוך ידיעה, שהכנסת עומדת בכל רגע לחוקק חוק שיבהיר את המצב.

ראובן ריבלין: אני מציע לך לבקש מכבוד היו"ר, להצביע על הדברים שהיא אומרת.

ראובן ריבלין: כלומר, ששתי ההצעות אוחדו, ואם וכאשר תיפטר הצעת החוק שלך מחובת הנחה, יצביעו עליה קודם בקריאה טרומית ומייד יצרפו אותה לקריאה ראשונה יחד עם הצעת חוק הממשלה.

ראובן ריבלין: כך אנחנו ניתן לזה גושפנקה.

ראובן ריבלין: הצבעה הזאת תהיה הצבעה מקדמית שאומרת, אם יובאו ההצעות לפטור מחובת הנחה, אנחנו קובעים שיש לראות בשתי ההצעות הצעות שהן יידונו יחד.

ראובן ריבלין: כלומר, אנחנו משחררים את עמי איילון ואת יורי שטרן מחובת 45 יום של תשובת הממשלה, ונראה בהצעות כהצעות שיידונו יחד.

ראובן ריבלין: אחרת ביום ראשון שוב יחזור הסיפור.

רוחמה אברהם-בלילא: אני מקווה שלא נצטרך להגיע ליום ראשון.

רוחמה אברהם-בלילא: במידה ונגיע ליום ראשון, זאת הכוונה.

רוחמה אברהם-בלילא: הכוונה היתה לכנס את ועדת הכנסת והכנסת כולה, לא רק למראית עין.

רוחמה אברהם-בלילא: לא רצינו לומר היום לרדת מהעץ, על מנת שאולי ביום ראשון נתכנס.

רוחמה אברהם-בלילא: אם לא תהיה כפיפה אחת בשתי הצעות החוק הללו, אנחנו נהיה כאן ונאמר את דברנו.

ראובן ריבלין: את זה הבאת להודעה לשולחן.

רוחמה אברהם-בלילא: אני הבאתי את זה להודעה מטעם יו"ר הוועדה.

ראובן ריבלין: אנחנו רוצים לאשר את הצעתך.

אחמד טיבי: אנחנו רוצים לתמוך פה אחד.

רוחמה אברהם-בלילא: בדרך כלל אנחנו יוצאים מכאן פה אחד.

רוחמה אברהם-בלילא: גם הפעם אנחנו נצא מכאן פה אחד.

יעקב מרגי: לא הייתי צריך לייצג את הממשלה, אבל אני רוצה לומר לכם שצריך קצת צניעות ושיקול דעת.

יעקב מרגי: הממשלה החליטה בישיבת הממשלה השבוע לאשר את הצעת החוק של שר התמ"ת אלי ישי.

זהבה גלאון: מה עם עמי איילון?

זהבה גלאון: למה אתה מטיף לנו מוסר?

גדעון סער: תלבנו את זה בהנהלת קואליציה.

יעקב מרגי: מאחר וגיליתם בקיאות בעיתונות הארצית, ראיתם שיש משא ומתן להגיע להבנות עם 3 הגורמים במשק.

יעקב מרגי: לאחר שהגיעו להבנות עם 3 הגורמים במשק, הגעתם לזה.

יעקב מרגי: זה חשוב שתהיה הצעת חוק כזאת.

יעקב מרגי: צר לי, שלקחתם את זה למקומות קיצוניים.

יעקב מרגי: שמתי לב שהקפדתם לומר, שיירשם בפרוטוקול.

יעקב מרגי: שיירשם בספר דברי הימים של הכנסת, כמו שרובי רבלין תמיד הקפיד לומר, שיש כמה חברי כנסת שיש להם קרדיט בעת הקשה הזאת.

אחמד טיבי: אני רוצה להזכיר לך, שלא תמיד היית בקואליציה.

קריאה: צריך להיות הגון והוגן.

משה שרוני: כולם צודקים כאן.

משה שרוני: עם זאת אני לא תופס את מה שקורה פה.

משה שרוני: אנחנו ביום ה-14 שבו כל הצפון משותק, ופתאום כולם התעוררו.

רוחמה אברהם-בלילא: לא התעוררנו רק עכשיו.

רוחמה אברהם-בלילא: זה כבר שבוע על השולחן.

משה שרוני: התעוררנו מאוחר.

משה שרוני: זה היה צריך להיות אחרי היום השני.

משה שרוני: בואו לא נתחשבן פה קואליציה או אופוזיציה.

משה שרוני: אני מקבל את הדברים שנאמרו על ידי יושבת הראש.

משה שרוני: הוועדה שלי בכוננות.

משה שרוני: כאשר יסיימו פה, ברבע שעה נסיים את זה.

צבי הנדל: אני רציתי להצטרף למברכים.

צבי הנדל: אני חושב, שהמהלך הוא נכון וטוב.

צבי הנדל: אני מאמין שעד יום שישי זה יסתיים, אבל זה יסתיים רק בתנאי שיהיה ברור שהמסר שעובר לממשלה מפי יו"ר הקואליציה, שיום ראשון בשבילנו זה כלה ונחרצה.

צבי הנדל: אם זה יהיה ברור, אז יש סיכויי שביום שישי זה יסתיים.

צבי הנדל: זאת הדרך הנכונה, ואני מברך את כל מי שעסק במלאכה.

רוחמה אברהם-בלילא: אני רוצה להציע את הסיכום הבא.

רוחמה אברהם-בלילא: ועדת הכנסת מחליטה, בהסכמת כל הגורמים, לאפשר לממשלה זמן של התארגנות כדי להגיע להסכמה בין כל הגורמים, הסתדרות, המעסיקים והממשלה, כדי לתת פתרונות הולמים ומיידיים עד סוף השבוע.

רוחמה אברהם-בלילא: במידה ולא יגיעו להסכמים, ועדת הכנסת תתכנס ביום ראשון בבוקר בשעה 09:30, על מנת שנאחד את שתי הצעות החוק האלה.

גדעון סער: יש לי הצעה.

גדעון סער: מאחר וההצעה הממשלתית לא תצטרך בשבוע הבא פטור, כי עוד יומיים אפשר יהיה להעלות אותה, איילון יסכים לא להעלות את זה למליאה.

גדעון סער: תתני לו היום פטור, והוא יוכל להעלות את זה בכל מקרה עם העניין יפטר.

גדעון סער: אין צורך לכנס את הוועדה.

ראובן ריבלין: תסכימי להצעה שלי.

רוחמה אברהם-בלילא: אני מסכימה להצעה שלך.

ראובן ריבלין: תאמרי, כי ועדת הכנסת רואה בשתי ההצעות הצעות מאוחדות, ומיד כאשר תעלה הצעת הממשלה על שולחן הכנסת, תשוחרר מחובת הנחה הצעתו החוק של עמי איילון ויורי שטרן ותאוחד לדיון עם הצעת הממשלה מיד לאחר קבלתה בקריאה טרומית.

רוחמה אברהם-בלילא: אני עוברת להצבעה.

רוחמה אברהם-בלילא: ה צ ב ע ה בעד - כולם נגד – אין נמנעים - אין אני קובעת, כי ההצעה התקבלה פה אחד.

רוחמה אברהם-בלילא: נכנס אלינו כבוד שר התמ"ת אלי ישי.

אליהו ישי: אני חושב שמדובר בהצעת חוק חשובה מאין כמוה.

אליהו ישי: תשאלו, למה הכנתי שתי הצעות חוק, האחת של אי פיטורי עובדים בשל מצב מיוחד בחירום, והשניה היא הצעת חוק לתת שיפוי סיוע למעסיקים באופן ישיר ועקיף.

אליהו ישי: אני מכיר את העבודה מול האוצר.

אליהו ישי: ידעתי שאם לא נעשה הפרדה, שום דבר לא יעבור.

אליהו ישי: אנחנו ניגרר לעוד כמה חודשים,ובינתיים הציבור סובל סבל נורא.

אליהו ישי: אני מסתובב הרבה בצפון,ואני רואה חוסר ודאות.

אליהו ישי: בסופו של דבר, ברור שכולנו ניגרר ונתאים את עצמנו למצב ולצרכים האמיתיים.

אליהו ישי: לכן, הצעתי הצעת חוק שאומרת לא לפטר את העובדים.

אליהו ישי: ברגע שאתה אומר לא לפטר עובדים, שואלים מאיפה הכסף.

אליהו ישי: לכן, הכנתי הצעת חוק מקיפה מאוד שמדברת על שיפוי מעסיקים, וגם זה הונח על שולחן הממשלה.

אליהו ישי: אני מבין, שגם חה"כ איילון הציע הצעת חוק ואני מברך על כך.

אליהו ישי: אני מקבל את ההצעה להגיע להבנה, אבל אני מבקש להגיע להבנה קודם לכן ולסיים את זה כמה שיותר מוקדם, על מנת למנוע תסכול וחוסר ודאות של תושבי הצפון.

אליהו ישי: מספיק הם מוטרדים ועוברים חוויות לא סימפטיות.

אליהו ישי: הם מוטרדים מאוד מנושא מקום העובדה שלהם.

אליהו ישי: כולנו מסיירים שם ורואים את המצב.

אליהו ישי: חשוב לקדם את זה מהר.

אליהו ישי: אני מוכן לעזור לכם מול האוצר.

אביגדור יצחקי: הכי חשוב שתהיה חלק מהמשא ומתן ותדאג שזה יסתיים היום.

אליהו ישי: אני מוכן.

אליהו ישי: כל יום שזה נדחה, אנחנו כנבחרי ציבור לא נראים טוב.

אביגדור יצחקי: אתה יכול להשפיע על זה שנראה טוב.

אביגדור יצחקי: גם המעסיקים וגם ההסתדרות ביקשו את פרק הזמן הזה.

רוחמה אברהם-בלילא: אני משתדלת להביא על שולחן הוועדה הסכמות בין הקואליציה לאופוזיציה.

רוחמה אברהם-בלילא: עצם העובדה שהוועדה הצביעה פה אחד לאפשר לממשלה, להסתדרות ולמעסיקים להגיע להסכמות עד סוף השבוע ואם לא שתי ההצעות הללו יעברו ביום ראשון, מעבירה מסר חיובי.

רוחמה אברהם-בלילא: עצם העובדה שהכנסת אומרת את דברה ביחד עם הממשלה ואנחנו מגיעים להסכמות, זה טוב.

רוחמה אברהם-בלילא: אם אנחנו נותנים פתרון, שזה יהיה פתרון טוב.

רוחמה אברהם-בלילא: אנחנו מעבירים מסר היום.

רוחמה אברהם-בלילא: כן אנחנו רוצים לטפל בעובדה הזאת, כן אנחנו לא ניתן שיפטרו עובדים, כן אנחנו רוצים גם לעזור למעסיקים.

רוחמה אברהם-בלילא: זה לא בעיה שאפשר לפתור אותה מהיום להיום.

רוחמה אברהם-בלילא: לכן, הוועדה סברה שטוב היה לדחות את זה.

רוחמה אברהם-בלילא: זה בסך הכל עוד 48 שעות.

רוחמה אברהם-בלילא: זה לא כל כך קריטי.

רוחמה אברהם-בלילא: התושבים עצמם מודעים לכך שהכנסת ביחד עם הממשלה מטפלת בסוגיה הזאת.

קולט אביטל: אדוני השר, האם הצעות החוק מכסות את כל האזורים, כולל את חיפה?

אליהו ישי: הצעת החוק השנייה שלי, שעוד לא אושרה בממשלה, מכסה את הכל ומאפשרת גם הוראות שעה וסמכויות שר אוצר ושר תמ"ת לסיוע.

אליהו ישי: הצעת החוק השנייה שלי היא יותר מקיפה ורחבה מזאת של חה"כ איילון.

קולט אביטל: חשוב לנו להיות מסוגלים לענות לכל אותם האנשים.

דוד אזולאי: אדוני השר, הדבר הכי חשוב הוא שהממשלה לא תמתין ליוזמות פרטיות של חברי כנסת, ושהיא תתחיל ליזום הצעות חוק.

דוד אזולאי: השטח בוער ומודאג.

דוד אזולאי: בוא לא נחכה לראשון לחודש שאנשים לא יקבלו את תלוש המשכורת, ואז כולנו נתחיל לחפש פתרונות.

אליהו ישי: לצערנו הרב, יש לנו נסיון רע מאירועים כאלה.

אליהו ישי: לא צריך לחכות ולהיגרר, אלא לקדם את זה.

דוד אזולאי: האוצר מחכה ומתפלל שמחר תהיה הפסקת אש.

דוד אזולאי: אז הוא יגיד שיש הפסקת אש וששום דבר לא בוער.

רוחמה אברהם-בלילא: אני מודה לך, אדוני השר.

רוחמה אברהם-בלילא: אני מחזקת אותך, יישר כוח.

רוחמה אברהם-בלילא: תודה רבה, הישיבה נעולה.